# ஜி. வி. ராஜா



லெப்டினன்ட் கர்னல் **பி.ஆர்.கோதவர்ம ராஜா** (1908 அக்டோபர் 13 - 1971 ஏப்ரல் 30) அதிகமாக **ஜி.வி. ராஜா (G. V. Raja)** என அழைக்கப்பட்ட இவர் ஓர் நிர்வாகியும், விமான ஓட்டியும், வேட்டைக்காரரும் மற்றும் சமசுகிருத அறிஞரும் ஆவார். இவர் விளையாட்டுத்துறை, சுற்றுலாத்துறை ஆகியவற்றை விளம்பரப்படுத்தியவர் ஆவார். இளைஞர்களை விளையாட்டுகளில் ஊக்குவிப்பதில் சிறப்பு கவனம் செலுத்திய இவர் 1953இல் கேரள விளையாட்டுக் குழுவை நிறுவுவதில் முக்கியப் பங்கு வகித்தார். 1971 ஆம் ஆண்டில் விமான விபத்தில் தான் இறக்கும் வரை ஜி.வி.ராஜா விளையாட்டு அமைப்பின் தலைவர் பதவியிலிருந்தார். திருவனந்தபுரம் டென்னிசு சங்கம், பறப்பவர் சங்கம் மற்றும் திருவனந்தபுரம் சர்வதேச விமான நிலையத்தை அபிவிருத்தி செய்வதிலும் ஜி.வி.ராஜா முக்கியப் பங்கு வகித்தார்.  

ஜி வி ராஜா கேரள மாநில விளையாட்டு அமைப்பு, கேரள துடுப்பாட்ட சங்கத்தின் நிறுவனர் தலைவராகவும், ஏராளமான விளையாட்டுக் கழகங்கள், சங்கங்களின் புரவலராகவும் இருந்தார். இந்தியாவில் துடுப்பாட்டக் கட்டுப்பாட்டு வாரியத்தின் துணைத் தலைவரான முதல் கேரளவாதி ராஜா என்றும், இவர் வாழ்ந்திருந்தால், இவர் இந்தியாவில் துடுப்பாட்டக் கட்டுப்பாட்டு வாரியத்தின் தலைவராக இருந்திருப்பார் என்றும் கிரிக் இன்ஃபோ என்ற வலைத்தளம் தெரிவித்துள்ளது.  

ஜி.வி.ராஜா கேரள சுற்றுலா மேம்பாட்டு அமைப்பின் தலைவராகவும் இருந்தார். கோவளத்தை ஒரு சர்வதேச சுற்றுலா தலமாக வளர்ப்பதில் ஒரு முக்கியப் பங்கு வகித்தார். விளையாட்டு ஊடகவியலாளர்கள், வரலாற்றாசிரியர்கள், வல்லுநர்கள், விளையாட்டு வீரர்கள் இவரை கேரளாவின் விளையாட்டுக்கும் சுற்றுலாவுக்குமான தந்தை என்று கருதுகின்றனர். ஜி.வி.ராஜாவின் பிறந்த நாளான, அக்டோபர் 13, "கேரள விளையாட்டு தினம்" என்று அனுசரிக்கப்படுகிறது.  

## பின்னணியும் ஆரம்ப வாழ்க்கையும்
பி. ஆர் கோதவர்ம ராஜா 1908 அக்டோபர் 13 அன்று கேரளாவின் கோட்டயம் மாவட்டத்தில் பூஞ்சார் அரசக் குடும்பத்தில், அம்பாலிகா தம்புராட்டி, அவரது சம்பந்தம் கணவர் புதுசேரி நாராயணன் நம்பூதிரி ஆகியோருக்கு மூன்றாவது மகனாகப் பிறந்தார். ஜி.வி.ராஜா தனது பள்ளி கல்வியை பூஞ்சார், எஸ்.எம்.வி. உயர்நிலைப்பள்ளி, கோட்டயத்திலுள்ள எம்.டி. செமினரி மேல்நிலைப்பள்ளி ஆகியவற்றில் தனது கல்வியைப் பெற்றார். பின்னர் சென்னை சென்று மருத்துவத்தில் பட்டம் பெற்றார்.  

## திருமணம்
கோதவர்மனின் அண்ணன் இராமவர்மன், திருவிதாங்கூரின் மகாராணி சேது பார்வதி பாயின் சகோதரி பவானி அம்மா தம்புராட்டி என்பவரை மணந்தார். இவர் மூலம் திருவிதாங்கூர் ராணியான கார்த்திகை திருநாள் லட்சுமி பாயுடனான திருமணத் திட்டம் முன்னெடுக்கப்பட்டது.  

திருவிதாங்கூர் அரசக் குடும்பத்தின் திருமண முன்மொழிவு சமயத்தில் , ஜி.வி.ராஜா சென்னையில் படித்துக்கொண்டிருந்தார். இவர் தனது கல்வியை நிறுத்திவிட்டு, திருமண முன்மொழிவை ஏற்றுக்கொண்டார். 1934 சனவரி 24 அன்று, தனது 26 வயதில், இவர்களுக்கு திருமணம் நடைபெற்றது. இத்தம்பதியருக்கு நான்கு குழந்தைகள் இருந்தனர்.  

1. இளையராஜா (பட்டத்து இளவரசர்) அவிட்டம் திருநாள் ராம வர்மன் (1938-1944), தனது ஆறாவது வயதில் இறந்தார்
1. பூசம் திருநாள் கௌரி பார்வதி பாயி (பிறப்பு 1941)
1. அசுவதி திருநாள் கௌரி லட்சுமி பாய் (பிறப்பு 1945), இந்திய ஆங்கிலேய எழுத்தாளர்.
1. மகாராஜா மூலம் திருநாள் இராம வர்மன் (பிறப்பு 1949).

திருவனந்தபுரத்தில் தனது மனைவியுடன் அரண்மனையில் குடியேறிய பின்னர், ஜி.வி.ராஜா திருவிதாங்கூர் மாநிலப் படையில் நாயர் படைப்பிரிவின் தளபதியாக தனது இராணுவ வாழ்க்கையைத் தொடங்கினார். வெளிநாட்டு பிரமுகர்கள், முக்கியமான மாநில விருந்தினர்களின் வருகைக்கும் அவர்களை கையாள்வதற்கும் கூடுதல் பொறுப்பை மகாராஜா இவரிடம் ஒப்படைத்தார். மேலும், அப்போதைய அரசாங்கத்தின் விளையாட்டு, சுற்றுலா துறைகளின் தலைவராகவும் நியமிக்கப்பட்டார். இவர் 1949 வரை இராணுவத்தில் பணியாற்றினார். பின்னர் லெப்டினன்ட் கர்னலாக ஓய்வு பெற்றார்.  

## பங்களிப்புகள்
ஜி.வி.ராஜா கேரளாவில் விளையாட்டுப் பயிற்சியினை ஊக்குவித்தார். மேலும், விளையாட்டு மேம்பாடு, சுற்றுலா, விமானத் தொழில் மற்றும் இந்த மாறுபட்ட துறைகள் அனைத்தையும் மேம்படுத்துவதற்கு தேவையான உள்கட்டமைப்புகளை நிறுவுவதில் இவர் ஈடுபட்டார்.  

### சுற்றுலா மேம்பாடு
மகாராணியின் கணவராக பொது நிர்வாகத்தில் இவருக்கு ஒரு முக்கிய இடம் இருந்ததால், கோவளத்தை ஒரு சுற்றுலாத் தலமாக அபிவிருத்தி செய்ய முடிவு செய்தார். பின்னர் திருவிதாங்கூருக்குள் சுற்றுலா ஆர்வமுள்ள மற்ற இடங்களுக்கும் தனது ஆர்வத்தை விரிவுபடுத்தினார். திருவிதாங்கூர் இராச்சியத்தின் பல்வேறு முக்கிய சுற்றுலா இடங்களை பிரபலப்படுத்த கேரளா டிராவல்ஸ் லிமிடெட் நிறுவனத்தைத் தொடங்கினார். திருவிதாங்கூர் இந்தியாவுடன் இணைந்தபோது, கேரளா டிராவல்ஸ் லிமிடெட் இவரது உரிமையின் கீழ் ஒரு தனியார் (கார்ப்பரேட்) நிறுவனமாக மாறியது. 1960 களில், இந்த நிறுவனம் தாமஸ் குக் என்ற பயண ஏற்பாட்டு நிறுவனத்துடன் இணைந்து மேற்கத்திய நாடுகளில் கோவளத்தை பிரபலப்படுத்தத் தொடங்கியது. இதன் விளைவாக கோவளம் கடற்கரையில் கிப்பி கலாச்சாரம் தொடங்கியது. இவர் பல வெளிநாட்டு பிரமுகர்களை அழைத்து கோவளம் அரண்மனையில் விருந்துகளை ஏற்பாடு செய்து அந்த இடத்தை விளம்பரப்படுத்தினார். திருவனந்தபுரம் விமான நிலையத்தை அபிவிருத்தி செய்வதற்கும் இவர் முன்முயற்சி எடுத்தார்.  

### விளையாட்டினை முன்னெடுத்தல்
ஜி.வி.ராஜா அகில இந்திய விளையாட்டு அமைப்பை 1954 இல் நிறுவினார். இவர் கேரளாவில் குழிப்பந்தாட்டச் சங்கத்தை ஏற்படுத்தினார். மேலும் கேரள மக்களை மலையேற்றம் மற்றும் உலாவலுக்கும் அறிமுகப்படுத்தினார்.  

## இறப்பு
ஜி.வி.இராஜா 1971 ஆம் ஆண்டில் அகில இந்திய விளையாட்டு அமைப்பு மாநாட்டில் பங்கேற்க பட்டியாலா சென்றார். 1971 ஏப்ரல் 30, அன்று குலு பள்ளத்தாக்கு அருகே நடந்த விமான விபத்தில் இவர் இறந்தார்.. இவரது உடல் திருவனந்தபுரத்திற்கு கொண்டு செல்லப்பட்டு பூஞ்சாரில் தகனம் செய்யப்பட்டது.  

## மரியாதை
இவரது நினைவாக திருவனந்தபுரத்தில் உள்ள விளையாட்டுப் பள்ளிக்கு ஜி.வி.ராஜா விளையாட்டுப் பள்ளி என்று பெயரிடப்பட்டது. திருவனந்தபுரத்தில் உள்ள ஒரு விளையாட்டு அரங்கத்திற்கு இவரது பெயரிடப்பட்டது. கேரள மாநில விளையாட்டு அமைப்பு ஜி.வி.ராஜா விருதை நிறுவியது. இது விளையாட்டில் சிறந்து விளங்குபவர்களுக்கு ஆண்டுதோறும் வழங்கப்படுகிறது. சுற்றுலாத்துறையில் வாழ்நாள் சாதனைக்காக கேரள சுற்றுலாத் துறையின் விருதும் இவரது பெயரிடப்பட்டுள்ளது. லெப்டினன்ட் கர்ணல். ராஜாவின் பிறந்த நாளான, அக்டோபர் 13, "கேரள விளையாட்டு தினம்" என்று அனுசரிக்கப்படுகிறது.